# SUMAR EXECUTIV

Programul Regional Sud-Est 2021-2027 este un instrument cheie pentru dezvoltarea regională, având ca scop îmbunătățirea calității vieții și creșterea competitivității economice prin investiții sustenabile. Gestionat de Agenția pentru Dezvoltare Regională Sud-Est, în calitate de Autoritate de Management, programul dispune de o alocare financiară totală de 1.47 miliarde EUR, din care 85% reprezintă contribuția UE și 15% contribuția națională, pentru implementarea celor șapte priorități ce vizează regiunea Sud-Est și zona Delta Dunării.

Prioritatea 1 „O regiune competitivă, prin inovare, digitalizare, și întreprinderi dinamice ” are ca scop îmbunătățirea mediului de afaceri prin investiții în industrii sustenabile, optimizate pentru utilizarea eficientă a resurselor și implementarea de tehnologii avansate la nivelul regiunii Sud-Est, contribuind astfel la transformarea economică inovatoare a regiunii. Aceasta vizează investiții pentru susținerea activităților de cercetare și inovare și sprijinirea transferului tehnologic, creșterea gradului de digitalizare în cadrul IMM și a serviciilor publice, sprijinirea companiilor prin dezvoltarea infrastructurii suport de afaceri, precum și dezvoltarea competențelor de specializare inteligentă și antreprenoriat.

Finanțarea totală alocată pentru această prioritate este de 363,2 milioane EUR și reprezintă aprox. 26% din valoarea totală a programului. Din valoarea totală a finanțării alocate priorității, aprox. 4% este alocat pentru ITI Delta Dunării.

Principalele domenii de intervenție includ: Finanțarea activităților de cercetare și inovare prin proiecte de tip ,,proof of concept”, proiecte de cercetare, în special cele realizate în cooperare între IMM și entități de CDI în domeniile de specializare inteligentă regionale, finanțarea transferului tehnologic pentru creșterea gradului de inovare a întreprinderilor, valorificarea avantajelor digitalizării, în beneficiul cetăţenilor, al companiilor, al organizaţiilor de cercetare şi al autorităţilor publice, sprijinirea companiilor prin intermediul infrastructurilor suport de afaceri, dezvoltarea de competențe cheie pentru specializare inteligentă.

În perioada decembrie 2024-martie 2025 a fost realizată o evaluare intermediară timpurie a Programului Regional Sud-Est. Au fost analizate coerența, relevanța, eficiența, eficacitatea și mecanismele de implementare ale priorității, în raport cu obiectivele strategice ale Uniunii Eropene și ale Programului Regional Sud-Est. Evaluarea a utilizat o combinație de metode calitative și cantitative, incluzând analiza documentară, interviuri, sondaje, ateliere de lucru și focus grupuri, panel de experți.

Evaluarea intermediară timpurie a Priorității 1 a Programului Regional Sud-Est 2021-2027 indică o aliniere clară a intervențiilor la obiectivele strategice europene (inclusiv la Recomandările Specifice de Țară formulate de Comisia Europeană), naționale și regionale, cu un accent deosebit pe inovare, digitalizare și sprijinirea IMM-urilor. Prioritatea 1 contribuie direct la atingerea obiectivelor-cheie din strategii europene precum Agenda Digitală pentru Europa, Pactul Verde European și Strategia Europeană pentru Cercetare și Inovare, asigurând tranziția către o economie mai competitivă, inovatoare și sustenabilă. La nivel național, Prioritatea 1 sprijină implementarea Strategiei Naționale pentru Competitivitate 2021-2027, Strategiei Naționale pentru Digitalizare și Strategiei Naționale pentru IMM-uri 2021-2027, prin măsuri de stimulare a ecosistemului antreprenorial, dezvoltarea infrastructurilor de inovare și accelerarea transformării digitale a mediului economic. În context regional, Planul de Dezvoltare Regională Sud-Est 2021-2027 și Strategia de Specializare Inteligentă a Regiunii Sud-Est (RIS3) sunt susținute de intervențiile Priorității 1, care facilitează dezvoltarea inovării, a clusterelor de inovare, modernizarea IMM-urilor și creșterea capacităților regiunii în domenii strategice precum IT&C, inginerie, bioeconomie și energie verde.

Intervențiile planificate prin Prioritatea 1 sunt bine corelate cu nevoile economice și sociale ale Regiunii Sud-Est, adresând principalele provocări identificate, precum deficitul de inovare și cercetare, nivelul scăzut de digitalizare, competitivitatea redusă a IMM-urilor și lipsa infrastructurilor de sprijin pentru afaceri. Analiza indică faptul că aceste intervenții sunt în acord cu obiectivele europene și naționale și sprijină sectoarele cu potențial de creștere.

La sfârșitul anului 2024, progresul în implementarea Priorității 1 era foarte redus. Implementarea programului a întâmpinat întârzieri semnificative în lansarea apelurilor de proiecte, ceea ce a afectat gradul de contractare și progresul în atingerea indicatorilor stabiliți. Până la sfârșitul anului 2024, doar trei proiecte etapizate au fost contractate care vizează construirea de incubatoare de afaceri, iar primul apel pentru IMM-uri a înregistrat un grad ridicat de interes, dar fără rezultate contractuale concrete până la 31.12.2024. Cu o singură excepție, indicatorii relevanți de realizare și rezultat nu au fost atinși, iar gradul de contractare este încă insuficient pentru a marca un impact semnificativ asupra regiunii. Cu toate acestea, lansarea a 18 apeluri de proiecte în 2025, cu o alocare de peste 327 milioane EUR, oferă premise pentru o accelerare a implementării. Estimarea gradului de realizare a țintelor stabilite la nivelul Priorității 1 rămâne însă incertă, iar realismul acestora poate fi evaluat doar pe măsură ce implementarea avansează și apar primele rezultate măsurabile. Această situație subliniază importanța unui proces de monitorizare continuă, capabil să furnizeze ajustări bazate pe realitatea implementării și pe lecțiile învățate din primele etape ale programului.

Principalele provocări identificate includ întârzieri cauzate de bariere administrative, financiare și operaționale, care au încetinit progresul programului. Problemele majore au inclus lansarea cu întârziere a apelurilor de proiecte, complexitatea procedurilor administrative, lipsa predictibilității în calendarul de apeluri și dificultățile întâmpinate în aplicarea cerințelor DNSH. Capacitatea administrativă redusă atât la nivelul beneficiarilor, cât și, într-o anumită măsură, a Autorității de Management, a îngreunat procesul de evaluare și selecție a proiectelor.

În ceea ce privește contribuția Priorității 1 la obiectivele Planului Național Integrat pentru Energie și Schimbări Climatice (PNIESC), programul sprijină indirect tranziția verde prin digitalizare, eficiență energetică și dezvoltarea de competențe. Totodată, Prioritatea 1 sprijină grupurile vulnerabile prin facilitarea accesului la resurse pentru dezvoltarea antreprenorială și crearea de locuri de muncă. Astfel, această prioritate sprijină implementarea Pilonului European al Drepturilor Sociale (PEDS) și contribuie la dezvoltarea economică și socială echilibrată a Regiunii Sud-Est.

Zona ITI Delta Dunării se confruntă cu provocări specifice, pentru accesarea finanțărilor. Deși există fonduri dedicate pentru această zonă, până la momentul evaluării nu au fost lansate apeluri de proiecte și nu au fost contractate proiecte, iar capacitatea scăzută a beneficiarilor de a elabora și depune proiecte competitive poate duce la o utilizare suboptimală a resurselor. În aceste condiții, este necesară o abordare mai amplă și personalizată în sprijinirea beneficiarilor și crearea unor mecanisme specifice de suport pentru UAT-urile din Delta Dunării, astfel încât acestea să poată accesa și gestiona mai eficient finanțările disponibile.

Pentru a asigura succesul implementării Priorității 1, este esențială adoptarea unor măsuri care să accelereze implementarea și să îmbunătățească absorbția fondurilor. Printre soluțiile propuse se numără stabilirea și respectarea unui calendar predictibil al apelurilor, accelerarea procesului de selecție și contractare, creșterea capacității beneficiarilor de a depune și implementa proiecte relevante, prin sesiuni de instruire și sprijin tehnic, precum și dezvoltarea unor mecanisme flexibile de realocare a fondurilor în funcție de interesul și capacitatea de accesare a finanțărilor. Implementarea acestor măsuri va contribui la eficientizarea procesului de contractare și execuție a proiectelor, facilitând atingerea obiectivelor stabilite și maximizând impactul investițiilor în inovare, digitalizare și competitivitatea IMM-urilor.